બેસતાં વરસે શરૂઆતમાં ઇચ્છાથી અને પછી મજબુરીથી જાત જાતના કોરાં નાસ્તા, મીઠાઈઓ અને દૂધ કોલ્ડ્રીંકસ પી-પીને કંટાળેલો ગુજરાતી ભાયડો ત્રીજ આવે ત્યાં સુધીમાં તો ખીચડી માટે વલખાં મારતો થઈ જાય છે. આવામાં જો પત્ની લોકશાહીની ઉચ્ચ પરંપરા મુજબ ભૂલેચૂકે પૂછી બેસે કે ‘આજે હું શું બનાવું?’ તો જવાબ ૧૦૦% ‘ખીચડી’ જ મળે. પણ ‘સારા કે તહેવારના દિવસે ખીચડી ના બનાવાય’ એમ કહી પત્ની તમારા ખીચડીભર્યા અરમાનો પર ભાખરી-શાક ફેરવી દેશે. ખીચડી બીમાર, બોખા અને બદનસીબ લોકોનો ખોરાક ગણાય છે, કદાચ એટલે તહેવારના દિવસોમાં ખીચડી ન બનાવાય એવો રિવાજ ચાલ્યો આવે છે. પણ આ રિવાજ આવ્યો ક્યાંથી? આજે નહી તો કાલે આવનારી પેઢી આવાં સવાલો કરે તો એનાં જવાબો ઇન્ટરનેટ પર મળી રહે તે હેતુથી અમે ખાસા સંશોધન બાદ આ રિવાજનું મૂળ શોધી કાઢયું છે. તો લો વાંચો આ રિવાજ કઈ રીતે આવ્યો તે.